b'\n_START_ARTICLE_\nLynas (\xc5\xbeuvis)\n_START_SECTION_\nPaplitimas\n_START_PARAGRAPH_\nSavaime paplit\xc4\x99 Europoje nuo jos vakarini\xc5\xb3 pakra\xc5\xa1\xc4\x8di\xc5\xb3 \xc4\xafskaitant Brit\xc5\xb3 sal\xc5\xb3 vidaus vandenis ir jos rytuose iki Uralo kaln\xc5\xb3. Taip pat Azijos \xc5\xa1iaur\xc4\x97s vakarin\xc4\x97je dalyje, \xc4\xafskaitant Ob\xc4\x97s, Jenisiejaus upi\xc5\xb3 baseinus bei negausiai Baikalo e\xc5\xbeere.\n_START_SECTION_\nPaplitimas Lietuvoje ir gyvenama aplinka\n_START_PARAGRAPH_\nLietuvoje gana da\xc5\xbena \xc5\xbeuvis. Gyvena e\xc5\xbeeruose, l\xc4\x97tai tekan\xc4\x8diose up\xc4\x97se, senvag\xc4\x97se, \xc5\xbevyro karjeruose, ypa\xc4\x8d m\xc4\x97gsta gausia vandens augalija apaugusiuose drumzlinguose, senstan\xc4\x8diuose e\xc5\xbeeruose (hipertrofiniuose e\xc5\xbeeruose) ir up\xc4\x97se, kur padid\xc4\x97j\xc4\x99s organin\xc4\x97s med\xc5\xbeiagos kiekis. Taip pat jie gaus\xc5\xabs \xc5\xa1iltuose ir sekliuose daugiamais\xc4\x8diuose eutrofiniuose e\xc5\xbeeruose. Jie \xc4\x8dia t\xc5\xabno, nerangiai plaukioja, ie\xc5\xa1kodami maisto \xc5\xa1i\xc5\xb3 vandens telkini\xc5\xb3 dumbl\xc4\x97tame arba molingame dugne, tarp gausios vandens augalijos._NEWLINE_Lynai negyvena tik pa\xc4\x8diuose seniausiuose u\xc5\xbepelk\xc4\x97jan\xc4\x8diuose (distrofiniuose), nepalankaus dujinio re\xc5\xbeimo ir r\xc5\xabg\xc5\xa1\xc4\x8diuose e\xc5\xbeeruose, ypa\xc4\x8d kuriuose nebeauga vandens augalai, d\xc4\x97l ko jie neturi s\xc4\x85lyg\xc5\xb3 ner\xc5\xa1ti.\n_START_SECTION_\nK\xc5\xabno matmenys\n_START_PARAGRAPH_\nPaprastai lynas sugaunamas 30\xe2\x80\x9335\xc2\xa0cm ilgio ir 0,5\xe2\x80\x931\xc2\xa0kg svorio. Anot interneto svetain\xc4\x97s fishbase.de, did\xc5\xbeiausias j\xc5\xb3 k\xc5\xabno ilgis 45\xc2\xa0cm, svoris iki 3.5 kg. Interneto svetain\xc4\x97 \xc5\xbe\xc5\xabkl\xc4\x97.lt skelbia, kad Lietuvoje sugauto lyno rekordinis svoris buvo 19,1\xc2\xa0kg, kitose \xc5\xa1alyse rekordinis svoris 8.5kg.\n_START_SECTION_\nI\xc5\xa1vaizda\n_START_PARAGRAPH_\nK\xc5\xabnas kresnas, labai gleiv\xc4\x97tas. Uodegos stiebelis trumpas. Nugara juodai \xc5\xbealsva, \xc5\xa1onai \xc5\xbealsvai auksin\xc4\x97s spalvos, papilv\xc4\x97 pilk\xc5\xa1va arba gelsva. Akys ma\xc5\xbeos, raudonos. \xc5\xbdiotys ma\xc5\xbeos, galin\xc4\x97s, j\xc5\xb3 kampuos yra po trump\xc4\x85 \xc5\xabsel\xc4\xaf. \xc5\xbdvynai pailgi, ploni, smulk\xc5\xabs, giliai \xc4\xafaug\xc4\x99 \xc4\xaf gana stor\xc4\x85 od\xc4\x85. Pelekai apvaliais pakra\xc5\xa1\xc4\x8diais, tams\xc5\xabs.\n_START_SECTION_\nGyvenimo b\xc5\xabdas\n_START_PARAGRAPH_\nGyvena nedideliais tuntais. D\xc4\x97l jo atsargumo bei apdairumo, lynas atrodo l\xc4\x97tas ir nerangus.\n_START_SECTION_\nMityba\n_START_PARAGRAPH_\nJis minta vabzd\xc5\xbei\xc5\xb3 lervomis, d\xc4\x97l\xc4\x97mis, moliuskais, vandens augal\xc5\xb3 \xc5\xabgliais, dumbliais, kuri\xc5\xb3 ie\xc5\xa1ko dumbl\xc4\x97tame ir vandens augalija apaugusiame vandens baseino dugne.\n_START_SECTION_\n\xc5\xbdvejyba\n_START_PARAGRAPH_\nDa\xc5\xbena verslin\xc4\x97 \xc5\xbeuvis, geriausiai kimba rugpj\xc5\xab\xc4\x8dio m\xc4\x97nes\xc4\xaf. Sveriantis vir\xc5\xa1 1\xc2\xa0kg labai stiprus ir u\xc5\xbekib\xc4\x99s ant kabliuko galingai prie\xc5\xa1inasi._NEWLINE_Daugiausia lyn\xc5\xb3 sugaunama vasar\xc4\x85, ypa\xc4\x8d j\xc5\xb3 ner\xc5\xa1to metu\xc2\xa0\xe2\x80\x93 bir\xc5\xbeelio ir liepos m\xc4\x97nesiais. \xc5\xbdvejojami venteriais ir statomaisiais tinklai\xc4\x8diais. Sugaut\xc5\xb3 jaun\xc5\xb3 lyn\xc5\xb3 augusi\xc5\xb3 nat\xc5\xabraliomis s\xc4\x85lygomis vandenyse su sm\xc4\x97lingu dugnu, labai skani m\xc4\x97sa.'